Konseya Bajarê Amedê: Em dê ji bo Îlankirina Rêveberiya Xweseriya Demokratîk Lez Bidin Xebatan
Selahattîn Demîrtaş bang li namzedên AKP kir da ku ji bo yekîtîya kurdan xwe ji namzedîyê vekişînin.
Konseya Bajarê Dîyarbekirê (Amedê) ya ku di bin banê Kongreya Civaka Demokratîk (KCD) de hat damezrandin, bi meşeke girseyî dîyar kir ku “Li hemberî bêstatuya kurdan, ew dê lez bidin xebatên îlankirina rêveberiya Xweseriya Demokratîk. Konseya Bajarê Amedê bi beşdarîya 400 delegeyan civînek li dar xistin û encama civînê piştî meşeka girseyî bi daxuyanîyeke çapamenîyê hat ragihandin. Daxuyanî ji alîyê endamên Konseya Bajar a Amedê Medenî Alpkaya û Zubeyde Zumrut ve kurdî û tirkî hat xwendin. Akpkaya, diyar kir ku ji bo çareseriya pirsgireka kurd şert û mercên aborî, civakî û siyasî guncav in lê hikumeta AKP van şert û şensan wêran dike . Alpkaya, anî ziman ku di vê pêvajoyê de 43 serhildayên PKK'ê hatine kuştin û hemû çalakiyên gel ên demokratîk ji aliyê hêzên ewlehîyê ve hatine astengkirin. Medenî Alpkaya destnîşan kir ku ji bo rola xwe ya çareserkirinê bicîh bîne divê şert û mercên serokê PKK Abdullah Ocalanî werin baş kirin. Alpkaya weha dewam kir” "Heta ku şertên wî baş bikin, astengkirin û sînorkirinên li ser wî berdewam dikin. Divê hikûmeta AKP'ê dest ji vê helwestê berde û berîya 15'ê hezîranê şertên Abdullah Ocalan bi awayekî lezgîn baştir bikin.” Endamê Konseya bajêr anî ziman ku behsa qanûna bingehîn ya nûh tê kirin lê serokwezîr Erdogan heta neha aşkere nekiriye ka ewê qanûna bingehîneka çawa çêbikin. Medenî Alpkaya weha dewam kir “Gelê kurd wê bi bi destê xwe çareseriya xwe pêk bîne. Me, li dijî bêstatuya gelê kurd biryar da, ku ji bo îlankirina Xweserîya Demokratîk emê lez bidin xebat û şuxulên xwe. Medenî Alpkaya da zanîn ku di civîna konseya bajar da biryar dane ku li şaredarîyan xebatên xizmeta pirzimanî dê werin destpêkirin. Medenî Alpkaya dîyar kir ku li gel hemû astengîyan, ew dîsa rêya çareserîyê di parlametoyêda dibînin û da zanîn ku ji bo îradeya gelê kurd û tirk, parlamento û hilbijartin şansekî gelek mezin e. Endamê Konseya Amedê bang li gel kir da ku piştgiriyê bidin namzetên Bloka Ked Demokrasî û Azadiyê. Ji alîyê dinêva Hevserokê Berê yê BDP Selhattîn Demîrtaş, li gundên Colemêrgê bang li berendamên AKP yên Colemêrgê kir û xwest ku ew xwe ji endamtîya AKP vekişînin û piştgirîyê bidine namzedên Bloka Ked Demokrasî û Azadiyê wan. Demîrtaş weha axivî “Divê hun deng nedin ew serokwezîrê ku li qada Colemêrgê heqaretan li we kir. Ji bo yekîtî û biratîya kurdan werin em bibin yek. Ez bang li herkesî dikim ji bo yekîtîyê bila werin bigîjin me.”